Алег Бябенін

**Алег Мікалаевіч Бябенін** (14 чэрвеня 1974 г., Кастрама, РСФСР — 3 верасьня 2010 г., в. Пярхурава, Койданаўскі раён, Менская вобласьць, Беларусь) — беларускі журналіст, рэдактар сайту «Хартыя’97», які памёр пры нявысьветленых абставінах.

## Біяграфія
Нарадзіўся ў сям’і вайсковага пракурора. Скончыў факультэт журналістыкі БДУ.

Пасьля заканчэньня ўнівэрсытэту працаваў у «Белорусской деловой газете», потым — намесьнікам галоўнага рэдактара у навастворанай газэце «Имя». У 1998 годзе стварыў сайт «Хартыя'97», якім кіраваў да сваёй сьмерці.

Цела Алега Бябеніна было знойдзена ў пятлі 3 верасьня 2010 году ў яго загарадным доме ў вёсцы Пярхурава Дзяржынскага раёну Менскай вобласьці. Пахаваны на Ўсходніх могілках Менску. У Алега Бябеніна засталіся жонка й два сыны.

## Афіцыйная вэрсія сьмерці
На месца здарэньня выехала апэратыўна-сьледчая група Дзяржынскага РАУС і работнікі пракуратуры Дзяржынскага раёну. Пры аглядзе дома яны знайшлі дзьве пустыя бутэлькі з-пад сьпіртнога напою «Беларускі бальзам». Сьлядоў барацьбы й зьнешніх пашкоджаньняў на трупе не было выяўлена.

Праверку абставін сьмерці журналіста праводзіла пракуратура Менскай вобласьці. Тэрмін праверкі некалькі разоў працягвалі, але ў выніку ўзбуджаць крымінальную справу па факце сьмерці адмовіліся, спыніўшыся на вэрсіі самагубства.
Сьмерць выклікала буйны скандал і шырокае абмеркаваньне ў СМІ.

Экспэрты АБСЕ, якіх беларускі бок запрашаў для расьсьледаваньня,** «…на падставе доказаў і даступнай для іх інфармацыі… прыйшлі да высновы, што няма прычын думаць, што Бябеніна павесілі пасьля сьмерці»**, — *гаварылася ў паведамленьні АБСЕ*. У той жа час ў ім адзначалася, што АБСЕ прасілі забясьпечыць **«тэхнічную ацэнку, а не поўнае расьсьледаваньне гэтай сьмерці». Эксгумацыі цела не праводзілася.**

## Альтэрнатыўныя вэрсіі
Многія калегі й сябры Бябеніна зь вэрсіяй самагубства катэгарычна не пагадзіліся й дагэтуль лічаць, што чакаць аб’ектыўнага расьсьледаваньня пры ўладзе Аляксандра Лукашэнкі няма сэнсу. **«Алег не пакінуў пасьля сябе ніякай запіскі. Сябры і калегі журналіста, якія былі на месцы здарэньня, заяўляюць пра наяўнасьць на яго целе сьлядоў гвалту»,** — *нагадвае сайт «Хартыя-97».*

Журналісты падкрэсьліваюць, што Бябенін уваходзіў у каманду аднаго з галоўных канкурэнтаў Лукашэнкі на выбарах 19 сьнежня 2010 году — лідэра грамадзянскай кампаніі «Эўрапейская Беларусь» Андрэя Саньнікава, каманда якога пасьля выбараў падверглася жорсткаму перасьледу й пакараньням. Андрэй Саньнікаў лічыць, што супраць асноўнай вэрсіі кажа тое, як паводзіў сябе Алег Бябенін напярэдадні: ён быў поўны плянаў, нядаўна вярнуўся з адпачынку ў Грэцыі, паводзіў сябе, як звычайна.

Шэраг прадстаўнікоў уплывовых міжнародных арганізацыяў заклікалі беларускія ўлады правесьці «ўсебаковае, у поўным аб’ёме і празрыстае» расьсьледаваньне сьмерці Алега Бябеніна.

Беларуская асацыяцыя журналістаў у сувязі са сьмерцю Алега Бябеніна накіравала адмысловыя лісты генэральнаму пракурору Беларусі Рыгору Васілевічу й міністру ўнутраных справаў Анатолю Куляшову.

## Крыніцы

## Вонкавыя спасылкі
* Вянок памяці: Алег Бябенін
* Забойства? Кіраўнік сайта charter97.org знойдзены ў пятлі
* Экспэрты АБСЕ: Бябенін скончыў жыцьцё самагубствам
* Сьмерць Алега Бябеніна — самазабойства пад пытаньнем
* Санников: «Я не верю в самоубийство Олега Бебенина»
* Бебенин. Хроника последних часов жизни
* Дэталі, якія супярэчаць афіцыйнай вэрсіі сьмерці Алега Бябеніна
* Кто затянул петлю на шее Олега Бебенина?

Катэгорыя:Нарадзіліся ў Кастраме
Катэгорыя:Выпускнікі Беларускага дзяржаўнага ўнівэрсытэту
Катэгорыя:Беларускія журналісты
Катэгорыя:Загінулыя журналісты
Катэгорыя:Памерлі ў Койданаўскім раёне
Катэгорыя:Пахаваныя на Ўсходніх могілках Менску